ກອງປະຊຸມລັດຖະມົນຕີອາຊຽນ ທີ່ສິງກະໂປ ໄດ້ສະແດງຄວາມເຫັນໃຈຕໍ່ ສປປ.ລາວ ກໍລະນີເຂື່ອນແຕກ
ກະຊວງການຕ່າງປະເທດລາຍງານວ່າ: ໃນວັນທີ 2 ສິງຫາ 2018 ທີ່ຜ່ານມາ ທີ່ປະເທດສິງກະໂປ, ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດ ໄດ້ນຳພາຄະນະຜູ້ແທນລາວ ເຂົ້າຮ່ວມພິທີເປິດກອງປະຊຸມລັດຖະມົນຕີຕ່າງປະເທດອາຊຽນ ຄັ້ງທີ 51 ພາຍໃຕ້ ຄໍາຂວັນ: “ອາຊຽນເຂັ້ມແຂງ ແລະ ທັນສະໄຫມ” ທີ່ສິງກະໂປ.
ຫຼັງຈາກພິທີເປີດ, ທ່ານ ລັດຖະມົນຕີ ສະເຫຼີມໄຊ ກົມມະສິດ ພ້ອມດ້ວຍຄະນະຜູ້ແທນລາວ ໄດ້ສືບຕໍ່ເຂົ້າຮ່ວມກອງປະຊຸມລັດຖະມົນຕີຕ່າງປະເທດອາຊຽນ ຄັ້ງທີ 51 ເຊິ່ງກອງປະຊຸມໄດ້ທົບທວນຄືນຄວາມຄືບໜ້າຂອງການສົ່ງເສີມຄວາມເຂັ້ມແຂງຂອງປະຊາຄົມອາຊຽນ ໂດຍການຈັດຕັ້ງປະຕິບັດບັນດາກິດຈະກໍາຮ່ວມມືຕ່າງໆ ລວມທັງ ການຈັດຕັ້ງປະຕິບັດບັນດາບູລິມະສິດ ສໍາລັບການເປັນປະທານອາຊຽນຂອງ ສິງກະໂປ ໂດຍສະເພາະແມ່ນການສ້າງເຄືອຂ່າຍເມືອງພັດທະນາ ແລະ ການເພີ່ມເສີມໃຫ້ກັນ ແລະ ກັນ ລະຫວ່າງວິໄສທັດປະຊາຄົມອາຊຽນ 2025 ແລະ ວາລະ ເພື່ອການພັດທະນາແບບຍືນຍົງຂອງສະຫະປະຊາຊາດ 2030, ແລະ ປຶກສາຫາລືວິທີທາງ ເພື່ອຮັດແໜ້ນການຮ່ວມມືໃນຕໍ່ໜ້າ.
ໃນນີ້, ທ່ານ ລັດຖະມົນຕີ ສະເຫຼີມໄຊ ກົມມະສິດ ໄດ້ເນັ້ນເຖິງຄວາມສຳຄັນໃນການຊ່ວຍເຫຼືອເຊິ່ງກັນ ແລະ ກັນ ເພື່ອໃຫ້ບັນດາປະເທດສະມາຊິກ ໂດຍສະເພາະປະເທດສະມາຊິກໃໝ່ ສາມາດຮັດແໜ້ນຄວາມແຕກໂຕນທາງດ້ານການພັດທະນາ ແລະ ສົ່ງເສີມຄວາມເຂັ້ມແຂງໃຫ້ສະມາຊິກໃໝ່ສາມາດຈັດຕັ້ງປະຕິບັດພັນທະຂອງຕົນ ເພື່ອບັນລຸວິໄສທັດປະຊາຄົມອາຊຽນ 2025 ແລະ ພ້ອມນີ້ ກໍໄດ້ຊຸກຍູ້ໃຫ້ສໍາເລັດການປະເມີນຄວາມຄືບໜ້າໃນການຮັດແຄບຄວາມແຕກໂຕນພາຍໃນອາຊຽນ ໂດຍກອງເລຂາອາຊຽນ.
ນອກຈາກນັ້ນ, ກອງປະຊຸມ ຍັງໄດ້ຮັບຊາບຄວາມຄືບໜ້າຂອງວຽກງານການສົ່ງເສີມ ແລະ ປົກປ້ອງສິດທິມະນຸດພາຍໃນອາຊຽນ ພາຍໃຕ້ການດໍາເນີນງານຂອງຄະນະກໍາມາທິການ ລະຫວ່າງ ລັດຖະບານອາຊຽນ ວ່າດ້ວຍ ສິດທິມະນຸດ ແລະ ແລກປ່ຽນຄວາມຄິດຄວາມເຫັນ ກ່ຽວກັບ ສະພາບການພາກພື້ນ ແລະ ສາກົນ ທີ່ມີຄວາມສົນໃຈ ແລະ ເປັນຫ່ວງຮ່ວມກັນ ເຊັ່ນ: ການກໍ່ການຮ້າຍ, ການຄ້າມະນຸດ, ບັນຫາຢາເສບຕິດ, ໄພພິບັດທໍາມະຊາດ ແລະ ສະພາບການແຫລມເກົາຫລີ ແລະ ທະເລຈີນໃຕ້.
ກອງປະຊຸມ ຍັງໄດ້ຮັບຊາບຄວາມຄືບໜ້າຂອງການຈັດຕັ້ງປະຕິບັດ ຖະແຫລງການປະພຶດຂອງບັນດາຝ່າຍໃນທະເລຈີນໃຕ້ ໂດຍສະເພາະການປຶກສາຫາລື ກ່ຽວກັບ ກົດແຫ່ງການປະພຶດຢູ່ທະເລຈີນໃຕ້. ຫຼັງຈາກນັ້ນ, ທ່ານ ລັດຖະມົນຕີ ສະເຫຼີມໄຊ ກົມມະສິດ ຍັງໄດ້ເຂົ້າຮ່ວມລົງນາມເອກະສານການຮັບເອົາ ອາກຊັງຕິນ ແລະ ອີຣານ ເຂົ້າເປັນພາຄີຂອງ ສົນທິສັນຍາໄມຕີຈິດ ແລະ ການຮ່ວມມືໃນອາຊີຕາເວັນອອກສ່ຽງໃຕ້.
ບັນດາປະເທດສະມາຊິກອາຊຽນ ໄດ້ສະແດງຄວາມເຫັນໃຈຕໍ່ ສປປ.ລາວ ໃນກໍລະນີເຫດເຂື່ອນເຊປຽນ-ເຊນ້ຳນ້ອຍແຕກ ເຮັດໃຫ້ນໍ້າຖ້ວມ ທີ່ ເມືອງສະໜາມໄຊ ແຂວງອັດຕະປື ແລະ ໃນໂອກາດນີ້, ທ່ານ ລັດຖະມົນຕີ ສະເຫຼີມໄຊ ກົມມະສິດ ກໍ່ໄດ້ສະແດງຄວາມຂອບໃຈ ຢ່າງຈິງໃຈຕໍ່ບັນດາປະເທດຄອບຄົວອາຊຽນ, ຄູ່ເຈລະຈາອາຊຽນ, ປະເທດເພື່ອນມິດ ແລະ ອົງການຈັດຕັ້ງພາກພື້ນ ແລະ ສາກົນຕ່າງໆ ທີ່ໄດ້ໃຫ້ການຊ່ວຍເຫຼືອປະຊາຊົນ ແລະ ລັດຖະບານ ແຫ່ງ ສປປ.ລາວ ກໍ່ຄື ຜູ້ຖືກເຄາະຮ້າຍຈາກພະຍຸເຊີນຕິນ ແລະ ພະຍຸລະດູຮ້ອນ. ທ່ານ ລັດຖະມົນຕີຕ່າງປະເທດລາວ ຍັງໄດ້ຂອບໃຈ ແລະ ຕີລາຄາສູງ ຕໍ່ການເອົາໃຈໃສ່ ແລະ ການຕອບສະໜອງຢ່າງວ່ອງໄວຂອງເລຂາທິການໃຫຍ່ອາຊຽນໃນຖານະເປັນຜູ້ປະສານງານຫຼັກໃນການຊ່ວຍບັນເທົາເຫດສຸກເສີນຂອງອາຊຽນ ທີ່ໄດ້ເດີນທາງມາສັງເກດການໂດຍກົງ ໃນຂົງເຂດຖືກຜົນກະທົບໃນເມືອງ ສະໜາມໄຊ, ລວມທັງ ການປະຕິບັດຫນ້າທີ່ຊ່ວຍເຫລືອຂອງສູນປະສານງານອາຊຽນ ເພື່ອຊ່ວຍເຫຼືອດ້ານມະນຸດສະທໍາ ກ່ຽວກັບການຄຸ້ມຄອງໄພພິບັດ ຫຼື AHA Centre.